૩ એપ્રિલ ૧૫૭૬ના રોજ માનસિંહ મુઘલ ફોજ સાથે અજમેરથી નીકળ્યો. તેની સાથે અસફ ખાન સૈયદ અહમદ ગાઝી ખાન, સૈયદ રજુ, ખેંગાર, મીહતરખાન, મઝાહીદ બેગ, જગન્નાથ કછવાહા, માધોસિંહ અને રાય લુણકાણ જેવા સેનાપતિઓ અને અકબરનો ઇતિહાસકાર બદાયુની પણ હતો. અકબરનું ધાડું અજમેરથી માંડલગઢ પહોંચ્યું. અહીં મુઘલ સેનાએ બે મહિના મુકામ કર્યો. માનસિંહ પહેલો હુમલો પ્રતાપ કરશે તેવી અપેક્ષા રાખતો હતો. બીજું કે વિશાળ મુઘલ સેનાના આગમનના સમાચારથી પ્રતાપ ફફડી જશે અને સમાધાન માટે દોડતો આવશે તેવાં દીવાસ્વપ્ન પણ માનસિંહ જોતો હતો. સામી બાજુ રાણા પ્રતાપ માટે ખુદ પોતાના માટે નહિ મેવાડની પ્રતિષ્ઠા પણ દાવ પર હતી. મુઘલો પાસે ૮૦ હજારનું સ્થાયી લશ્કર, તોપખાનું અને કેળવાયેલા હાથીઓ હતા. મેવાડ પાસે ૨૦ હજાર સૈનિકો અને હાથીઓ જ હતા તોપખાનાનો સદંતર અભાવ. ટૂંકમાં આ સંઘર્ષ અસ્ત્ર-શસ્ત્રથી સજ્જ વિશાળ સૈન્ય વિરુદ્ધ મર્યાદિત લશ્કર વચ્ચેનો સંઘર્ષ બનાવાનો હતો. હલ્દી ઘાટીમાં પ્રતાપ સાવ નોંધારો પણ ન હતો.